इनमें विराट कोहली का LBW भी, 100वें टेस्ट में पुजारा शून्य पर आउट...दूसरे दिन के टॉप मोमेंट्स
IND VS AUS 2nd Test Video; Rohit Sharma Cheteshwar Pujara | Kohli Controversy, मैच में विराट कोहली के LBW विकेट पर विवाद हुआ, 2 बार अंपायर का फैसला गलत रहा, मैट रेन्शॉ, पीटर हैंड्सकम्ब और पैट कमिंस ने शानदार कैच पकड़े तो वहीं, 100वें टेस्ट में चेतेश्वर पुजारा शून्य पर आउट हो गए।
भारत और ऑस्ट्रेलिया के बीच दूसरा टेस्ट दिल्ली में खेला जा रहा है। शनिवार को मैच के दूसरे दिन टीम इंडिया 262 रन पर ऑलआउट हो गई। ऑस्ट्रेलिया को एक रन की बढ़त मिली और दूसरे दिन का खेल खत्म होने तक उन्होंने अपनी दूसरी पारी शुरू कर दी। टीम ने एक विकेट के नुकसान पर 61 रन बना लिए हैं।
मैच में विराट कोहली के LBW पर विवाद हुआ, 2 बार अंपायर का फैसला गलत रहा। पीटर हैंड्सकम्ब और श्रेयस अय्यर ने शानदार कैच पकड़े। वहीं, अपने 100वें टेस्ट में चेतेश्वर पुजारा शून्य पर आउट हो गए। मैच में दूसरे दिन के ऐसे ही टॉप मोमेंट्स को इस खबर में हम जानेंगे...
100वें टेस्ट में शून्य पर आउट हुए पुजारा 
भारत के चेतेश्वर पुजारा का यह 100वां टेस्ट मैच है। ऐसा करने वाले वह भारत 13वें खिलाड़ी ही बने। लेकिन, मैच की पहली पारी उनके लिए खास नहीं रही। वह 7 बॉल खेल कर शून्य के स्कोर पर ही आउट हो गए। उन्हें नाथन लायन ने LBW आउट किया। अपने 100वें टेस्ट में शून्य पर आउट होने वाले पुजारा भारत के दूसरे और दुनिया 8वें खिलाड़ी बने।
पुजारा से पहले भारत के दिलीप वेंगसरकर, ऑस्ट्रेलिया के एलन बॉर्डर और मार्क टेलर, वेस्टइंडीज के कर्टनी वॉल्श, इंग्लैंड के एलेस्टेयर कुक, न्यूजीलैंड ब्रेंडन मैक्कुलम और स्टीफन फ्लेमिंग भी अपने 100वें टेस्ट में शून्य के स्कोर पर आउट हो चुके हैं।
विराट का विवादित विकेट
विराट कोहली के आउट होने को लेकर कंट्रोवर्सी हुई। कोहली 44 रन पर बल्लेबाजी कर रहे थे। डेब्यू टेस्ट खेल रहे लेफ्ट आर्म स्पिनर मैथ्यू कुहनेमन की बॉल कोहली के बैट-पैड पर लगी। अंपायर नितिन मेनन ने कोहली को LBW आउट करार दे दिया।
बैटर ने रिव्यू लिया, लेकिन री-प्ले से यह साफ नहीं हो रहा था कि गेंद पहले बैट पर लगी या पैड पर। ऐसा लग रहा था जैसे बॉल ने एक ही समय पर बैट और पैड को छुआ। थर्ड अंपायर ने ग्राउंड अंपायर के फैसले को बरकरार रखा और कोहली को पवेलियन लौटना पड़ा।
आधिकारिक नियमों के अनुसार, अगर बॉल का संपर्क बैट और पैड से एक ही समय पर होता है तो बैटर को नॉटआउट करार दिया जाना चाहिए। पवेलियन लौटने के बाद कोहली भी इस फैसले पर नाराज दिखे। दूसरी पारी में फील्डिंग के दौरान भी कोहली अंपायर नितिन मेनन से बहुत देर तक LBW डिसीजन पर बातचीत करते नजर आए।
हैंड्सकम्ब, अय्यर के शानदार कैच 
दिल्ली टेस्ट के दूसरे दिन दोनों ही टीमों से कुछ बेहतरीन कैच देखने को मिले। भारतीय पारी में 26वें ओवर की दूसरी बॉल पर पीटर हैंड्सकम्ब ने शॉर्ट लेग पर शानदार कैच पकड़ा। श्रेयस अय्यर ने नाथन लायन की शॉर्ट बॉल को लेग साइड में खेलना चाहा, लेकिन शॉर्ट लेग पर खड़े हैंड्सकम्ब ने डाइव मारी और 3-4 प्रयास में कैच पकड़ लिया। अय्यर 4 रन ही बना सके। इस पारी में पैट कमिंस और मैट रेन्शॉ ने भी अच्छे कैच पकड़े।
ऑस्ट्रेलिया की पारी में श्रेयस अय्यर ने लेग स्लिप में शानदार कैच पकड़ा। छठे ओवर की पांचवीं बॉल रवींद्र जडेजा ने उस्मान ख्वाजा को फुलर लेंथ लेग स्टंप पर फेंकी। ख्वाजा स्वीप करने गए, जहां अय्यर ने शानदार रिफ्लेक्स दिखाते हुए कैच पकड़ लिया। ख्वाजा 6 रन बनाकर पवेलियन लौटे।
अंपायर के 3 विवादित फैसले 
दिल्ली टेस्ट का दूसरा दिन अंपायरों के लिए थोड़ा खराब रहा। मैच में अंपायर के 3 विवादित फैसले देखने को मिले। अपने 100वें टेस्ट में दूसरी ही बॉल पर पुजारा ने नाथन लायन को आगे बढ़कर खेलना चाहा। बॉल पुजारा के पैड पर लगी, लेकिन अंपायर ने इसे नॉटआउट दे दिया। ऑस्ट्रेलिया की टीम ने DRS नहीं लिया था, लेकिन री-प्ले में दिखा कि पुजारा LBW आउट थे।
20वें ओवर में एक बार फिर बॉल पुजारा के पैड पर लगी। अपील हुई और पुजारा फिर एक बार नॉटआउट रहे। कंगारू टीम ने रिव्यू लिया और मैदानी अंपायर को अपना फैसला बदलकर आउट देना पड़ा। तीसरा विवाद कोहली के LBW आउट पर हुआ। नॉटआउट रहने के बाद भी कोहली को पवेलियन लौटना पड़ा।
रन दौड़ने में स्मिथ से भिड़े जडेजा
41वें ओवर की पहली ही बॉल पर विराट कोहली ने एक रन लिया। जडेजा नॉन-स्ट्राइकर एंड से दौड़ते हुए स्लिप में खड़े स्मिथ से जा भिड़े। दोनों ही एक-दूसरे को नहीं देख रहे थे और गलती से भिड़ गए। दोनों ने एक-दूसरे को गले लगाया और आखिर में हंसते हुए हाथ मिलाया। जडेजा ने पहली पारी में 26 रन बनाए।
